Broj: 711-I-426-M-24/19-02-11

Zagreb, 21. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Siniše Jenkača, gradonačelnika Grada Novog Marofa, za davanjem mišljenja Povjerenstva,** na 39. sjednici, održanoj 21. veljače 2019.g., daje sljedeće:

**MIŠLJENJE**

**Ukoliko Gradsko vijeće Grada Novog Marofa bude raspravljalo i odlučivalo o zahtjevu ……………………………………….................. iz Zagreba, za prodaju čestice ………… k.o. Novi Marof Gradu Novom Marofu, a koja čestica je van obuhvata lokacije za izgradnju groblja u Novom Marofu, utvrđene Urbanističkim planom uređenja naselja Novi Marof i kontaktnih zona („Službeni vjesnik Varaždinske županije“ br. 26/98., 3/99., 31/03., 23/12. i 77/13.), dužnosnik Siniša Jenkač, gradonačelnik Grada Novog Marofa, dužan je izuzeti se od svih radnji koje bi kao predstavnik Grada Novog Marofa bio ovlašten poduzimati povodom predmetnog Zahtjeva, s obzirom da se iz okolnosti osobne povezanosti dužnosnika s podnositeljicom ………………. ista može smatrati s dužnosnikom povezanom osobom u smislu članka 4. stavka 5. ZSSI-a, te je dužan za poduzimanje takvih radnji ovlastiti svog zamjenika.**

Obrazloženje

Zahtjev za davanjem mišljenja Povjerenstva podnio je dužnosnik Siniša Jenkač, gradonačelnik Grada Novog Marofa. U knjigama ulazne pošte zahtjev je zaprimljen pod poslovnim brojem: 711-U-774-M-24/19-01-2 dana 15. veljače 2019.g., povodom kojeg se vodi predmet broj M-24/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Stoga je i Siniša Jenkač, povodom obnašanja dužnosti gradonačelnika Grada Novog Marofa, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu za davanjem mišljenja dužnosnik u bitnom navodi kako je prema važećem Urbanističkom planu uređenja naselja Novi Marof i kontaktnih zona („Službeni vjesnik Varaždinske županije“ br. 26/98., 3/99., 31/03., 23/12. i 77/13.) u naselju Novi Marof predviđena lokacija za izgradnju groblja u Novom Marofu. Prema Urbanističkom planu izgradnja groblja planirana je na 14 kat. čestica. U kolovozu 2018.g. naručena je procjena vrijednosti zemljišta, koja je potom ponuđena vlasnicima predmetnih nekretnina. Također su održani i sastanci s vlasnicima tih čestica. Vlasnici sedam katastarskih čestica izrazili su spremnost prodati svoje nekretnine Gradu Novom Marofu po utvrđenoj cijeni, dok su ostali vlasnici ponuđenu cijenu smatrali preniskom te su u tom momentu odbili prodati svoje nekretnine. Prema odredbama članka 48. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) o stjecanju nekretnina u vrijednosti koja prelazi 0,5% iznosa prihoda bez primitaka ostvarenih u prethodnoj godini nije ovlašten odlučivati gradonačelnik, nego o tome odlučuje predstavničko tijelo jedinice lokalne samouprave. S obzirom da je ukupna procijenjena vrijednost nekretnina vlasnika zemljišta u obuhvatu groblja koji su izrazili spremnost prodati te nekretnine iznosila 587.035,13 kn, odluka o kupnji tih nekretnina u nadležnosti je Gradskog vijeća Grada Novog Marofa. Gradsko vijeće Grada Novog Marofa je na sjednici 29. studenog 2018.g. donijelo Zaključak kojim je odlučeno da Grad Novi Marof kupuje 7 čestica te da će po istim uvjetima otkupiti i ostale nekretnine-zemljišta koja se nalaze u obuhvatu groblja prema Urbanističkom planu ukoliko vlasnici tih zemljišta iskažu spremnost prodati ih.

U Zahtjevu se dalje navodi kako su se Gradu Novom Marofu obratili i drugi građani, vlasnici nekretnina koje se nalaze u blizini lokacije planiranog groblja, ali koje ne ulaze u njegov obuhvat, izražavajući spremnost da te svoje nekretnine prodaju Gradu. Prema odredbama Prostornog plana uređenja Grada Novi Marof uređenje određenih sadržaja vezanih za potrebe groblja (npr. parkirališta za potrebe groblja) moguće je i na površinama koje nisu definirane kao zona groblja. S obzirom da se sa takvim zahtjevom Gradu Novom Marofu obratila između ostalih i ………….. iz Zagreba, koja je majka dužnosnikove djevojke, dužnosnik traži Mišljenje Povjerenstva. U prilogu zahtjeva za davanjem mišljenja dostavljen je predmetni dopis u kojem se navodi kako su podnositelji, ………………………………………………, vlasnici parcele …… k.o. Novi Marof i kako bi željeli informirati Grad Novi Marof da su zainteresirani za prodaju predmetne parcele prema važećim uvjetima budući da parcelu ne koriste.

Uvidom u priloženu dokumentaciju utvrđeno je da se čestica …………………………………. nalazi izvan Obuhvata elaborata o procjeni vrijednosti nekretnina koje su u obuhvatu lokacije za izgradnju groblja u Novom Marofu utvrđene Urbanističkim planom uređenja naselja Novi Marof i kontaktnih zona, ali da graniči s česticom …………, koja je u obuhvatu.

Uvidom u Zaključak Gradskog vijeća Grada Novog Marofa, KLASA: 944-01/18-01/08, URBROJ: 2186-022-01-18-18 od 29. studenog 2018.g., utvrđeno je kako je istim odlučeno da Grad Novi Marof kupuje nekretnine označene kao kčbr. ……………………………………….., sve u k.o. Novi Marof, po cijeni u iznosu od 49,70 kn/m2 (utvrđenoj na temelju procjene vrijednosti zemljišta izvršene po sudskom vještaku za područje građevinarstva i procjenu nekretnina Aleksandru Samcu, dipl. ing. građ.), a radi izgradnje groblja u Novom Marofu. Gradsko vijeće ovlašćuje gradonačelnika Grada Novog Marofa da s vlasnicima navedenih nekretnina sklopi ugovore o kupoprodaji tih nekretnina. Nadalje, Grad Novi Marof otkupit će po istim uvjetima i ostale nekretnine – zemljišta koje se nalaze u obuhvatu groblja prema Urbanističkom planu uređenja naselja Novi Marof i kontaktnih zona, ukoliko vlasnici tih nekretnina iskažu spremnost da ih Gradu po navedenim uvjetima prodaju, te Gradsko vijeće ovlašćuje gradonačelnika Grada Novog Marofa i za sklapanje ugovora o kupoprodaji tih nekretnina.

Člankom 48. stavkom 5. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, odnosno župan odlučuje o stjecanju i otuđivanju nekretnina i pokretnina jedinice lokalne, odnosno područne (regionalne) samouprave i raspolaganju ostalom imovinom u skladu s ovim Zakonom, statutom jedinice i posebnim propisima. Međutim, stavkom 7. istog članka dalje se propisuje kako općinski načelnik, gradonačelnik, odnosno župan može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom. Ako je taj iznos veći od 1.000.000,00 kuna, općinski načelnik, gradonačelnik odnosno župan može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu jedinice i provedeno u skladu sa zakonom. O stjecanju i otuđivanju nekretnina i pokretnina te raspolaganju ostalom imovinom većom od navedene vrijednosti odlučuje predstavničko tijelo jedinice lokalne, odnosno područne (regionalne) samouprave.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisno je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. ZSSI-a propisana su načela djelovanja dužnosnika. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene joj dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osoba koje su s njima povezane.

Povodom predmetnog zahtjeva utvrđeno je kako je prema važećem Urbanističkom planu uređenja naselja Novi Marof i kontaktnih zona u naselju Novi Marof predviđena lokacija za izgradnju groblja u Novom Marofu, koja obuhvaća prostor od 14 kat. čestica. Grad Novi Marof je u postupku da se navedene čestice, za potrebe izgradnje groblja, otkupe od njihovih vlasnika. Osim navedenih čestica, Gradu Novom Marofu obratili su se i neki vlasnici susjednih parcela koji su zainteresirani ponuditi ih Gradu na prodaju. Prema odredbama Prostornog plana uređenja Grada Novog Marofa, uređenje određenih sadržaja vezanih za potrebe groblja (npr. parkirališta za potrebe groblja) moguće je i na površinama koje nisu definirane kao zona groblja, dakle i na susjednim parcelama. S obzirom na procijenjenu vrijednost čestica te sukladno odredbama Zakona o lokalnoj i područnoj (regionalnoj) samoupravi, kupnju navedenih čestica razmotrilo bi i o tome, sukladno važećim odredbama, odlučivalo Gradsko Vijeće Grada Novog Marofa. U navedenom slučaju dužnosnik bi Gradskom vijeću podnosio prijedlog za otkup zemljišta te bi sukladno zaključku Gradskog vijeća sklapao ugovore.

S obzirom da je dužnosnik deklarirao kako je ……………., jedna od osoba koja je iskazala interes prodaje zemljišta Gradu Novom Marofu za potrebe groblja, ali izvan obuhvata lokacije za izgradnju groblja utvrđene Urbanističkim planom uređenja naselja Novi Marof i kontaktnih zona, majka njegove djevojke, isto predstavlja okolnost zbog koje bi se navedena osoba opravdano mogla smatrati interesno povezana s dužnosnikom. Stoga je dužnosnik, u cilju zaštite vlastite vjerodostojnosti, dužan izuzeti se od svih radnji koje bi kao predstavnik Grada Novog Marofa bio ovlašten poduzimati povodom predmetnog Zahtjeva te za poduzimanje takvih radnji ovlastiti svoga zamjenika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Siniša Jenkač, elektroničkom dostavom
2. Objava na internetskoj stranici Povjerenstva
3. Pismohrana